Peter Skaarup (DF), 1999-05-04:
Ja, vi har selvfølgelig overvejet, hvad det her kan komme til at betyde, og jeg skal allerførst sige, at vi jo ikke taler om, at hele Danmarks befolkning skal udstyres med en sådan chip.
For det første er det de fanger, som er inde bag fængselsmurene, der overhovedet kan komme på tale.
For det andet står der jo meget klart i forslaget, at det ikke er alle fangerne fra de åbne fængsler, der skal udstyres med sådan en chip, og at det også kan være nogle fra de lukkede fængsler, hvis man har en formodning eller mistanke om, at de pågældende, som søger udgang, kan tænkes at ville udeblive fra en sådan udgang, f.eks. hvis det er sket tidligere. Dér er det fuldstændig korrekt, som justitsministeren har sagt her i dag, at fængselsmyndighederne selvfølgelig i nogle tilfælde har mulighed for at undgå at tildele dem udgang, altså at fjerne muligheden for udgang, men det er lige så korrekt, at der for vores vedkommende i Dansk Folkeparti er et ønske om, at antallet af udgange skal begrænses, for vi synes, der gives for mange udgange i dag.
Og når vi nu ikke kan få flertal for dét - for det kan vi jo ikke, idet der er et flertal herinde bestående af regeringen og SF og Enhedslisten, som, hver eneste gang vi taler om de her ting, ikke vil være med til at begrænse muligheden for udgange - når vi nu ikke kan få flertal for at begrænse muligheden for udgange, så er det, vi siger: Jamen hvorfor så ikke fra politisk hold give et signal til fængselsmyndighederne, hvorefter myndighederne så kunne benytte sig af en sådan chip til ganske få mennesker?
Vi taler jo ikke om tusindvis af mennesker, vi taler om ganske få mennesker, hvor man kan være i tvivl om, og hvor der er politisk uenighed om, hvorvidt man skal give dem udgang eller ej, og dér er det så, vi siger: For at undgå den situation, at de pågældende bliver ude på udgangen, kan man i de tilfælde, hvor der er tvivl, udstyre de pågældende med en sådan chip.
De økonomiske konsekvenser mener jeg ikke er særlig omfattende, men det er selvfølgelig noget, vi må undersøge i forbindelse med udvalgsarbejdet.
Men som sagt er der tale om meget få mennesker, og der er tale om de tilfælde, hvor der er tvivl, og hvor der også er politisk uenighed herinde på Christiansborg om, hvorvidt man skal sige ja eller nej til udgang i de pågældende tilfælde.
Dér ønsker vi altså at give det signal til fængselsmyndighederne, at man godt kan være lidt mere karrig med det, og hvis man ikke er det, og hvis man ikke følger det, som et ret stort mindretal herinde på Christiansborg mener, så kan man i hvert fald godt benytte sig af den mulighed her.
Og jeg vil selvfølgelig gerne give tilsagn
Men vi mener til gengæld, at man er nødt til at finde på nogle nye aktiviteter for at undgå, at de her personer, som er på udgange, fortsætter med at være på udgang og ikke kommer tilbage for at afsone den straf, som de har gjort sig berettigede til via en dom.
Så siger hr. Bendt Bendtsen, at De Konservative ikke rigtig kan støtte det her forslag, og det er selvfølgelig ærgerligt, men jeg tror, at vi i forbindelse med debatten i udvalget og de spørgsmål, der bliver rejst dér, måske bedre kan sandsynliggøre, at forslaget faktisk opfylder det, som De Konservative også gerne vil, nemlig sørge for, at dér, hvor der er tvivl, og dér, hvor de borgerlige partier herinde på Christiansborg gerne vil stramme betingelserne for at få udgang, dér kan man altså godt tage et initiativ som det her.
Eller det kunne være et andet initiativ.
Det er jo ikke sådan, at vi mener, at det her er den endegyldige løsning. Der kunne også være andre initiativer, som så man kunne iværksætte i samarbejde for at få gjort kål på de problemer, der er på det her område.
Så vil jeg gentage noget, som har været rejst mange gange på Christiansborg, men som stadig væk piner os i Dansk Folkeparti, og det er altså de mange udgange, som en person som Jønke jo fik, også under den rockerkrig, der fandt sted, og hvor mange havde en fornemmelse af, at der sagtens kunne være tale om, at der i hvert fald rent planlægningsmæssigt kunne blive begået kriminalitet, foruden at den pågældende person jo også gang på gang fik udgang til foredrag og til biblioteksbesøg og adgang til at skrive bøger osv. osv. - et forhold, som der burde være strammet op på for lang tid siden, og hvor vi også mener, at det havde været berettiget, at man, hvis man endelig skulle bevilge de udgange, så havde forsynet den pågældende med en chip i den periode.
Så siger SF's ordfører, fru Anne Baastrup, at det er, fordi Dansk Folkepartis kampagne »Volden ud af Danmark« er blevet en fiasko, vi fremsætter det her forslag.
Det synes jeg langt fra fru Anne Baastrup har ret i.
Faktisk har kampagnen »Volden ud af Danmark« efter vores opfattelse medført en tiltrængt debat i det danske samfund, ikke bare på Christiansborg, men også ude blandt befolkningen, hvor man gang på gang har fået gode diskussioner i gang, og hvor der har været reaktioner, som har betydet, at regeringen er blevet presset til at gennemføre forskellige stramninger.
Det er jo ikke uden grund, at Folketinget f.eks. netop har vedtaget, at Kriminalforsorgen skal have så øgede midler, som den heldigvis har fået, og som vi har bakket op.